समाजवादी पार्टी का सघन जनसम्पर्क अभियान का आगाज पूरे प्रदेश में एक साथ हुआ और सभी जगह कुछ ऐसा नजारा पेश किया गया मानों उत्तर प्रदेश में समाजवादी पार्टी की सरकार ने पहली बार प्रदेश के किसानों, नौजवानों, महिलाओं, मुस्लिमों के लिए योजनाएं बनाई हों। जगह-जगह सपा नेताओं ने जनता को बताया कि किसानों का 50 हजार का कर्ज माफ किया गया, नहर एवं ट्यूबवेल से मुफ्त सिंचाई के अलावा अस्पतालों में मुफ्त इलाज की भी सुविधा दी गई है। बेकारी भत्ता, कन्या विद्याधन देने के साथ कब्रिस्तानों चहारदीवारी का निर्माण कराया गया है। महिलाओं का उत्पीड़न न रोकने के लिए 1090 वूमेन पावर लाइन तथा स्वास्थ्य परिवहन सेवा 108 शुरू की गई है। मुस्लिम छात्राओं को 30 हजार रंपए अनुदान में तथा इंटर पास सभी छात्र-छात्राओं को लैपटाप देने का कार्य इस सरकार ने किया है। पदोन्नति में आरक्षण एवं परिणामी ज्येष्ठता को समाप्त करने के अलावा समाजवादी पार्टी सरकार ने ग्रामीण एवं पिछड़े क्षेत्र के लोगों का सरकारी सेवाओं में भर्ती की आयु सीमा 35 वर्ष से बढ़ाकर 40 वर्ष कर दी है। पिछली सरकार के समय मुस्लिम युवकों को दहशतगर्द बताकर जेल में डाल दिया गया, समाजवादी पार्टी सरकार ने उनका परीक्षण कराकर रिहाई के कदम उठाए है। गरीबों को मोटर चालित रिक्शे बांटे गए है।